Claudio Pizarro

**Claudio Miguel Pizarro Bosio** (sündinud 3. oktoobril 1978 Callaos) on endine Peruu jalgpallikoondise ründaja. 

Suure osa klubikarjäärist mängis ta Bundesliga klubides Müncheni Bayern ja Bremeni Werder.

Ta oli Euroopa Liiga hooaja 2009–2010 suurim väravakütt. Ta on Bundesliga ajaloo paremuselt kuues väravakütt, olles Bundesliga kõigi aegade suurim väravakütt väljastpoolt Euroopat. Ühelgi Bundesliga hooajal ei olnud ta aga hooaja suurim väravakütt. Lisaks on ta kõige enam mänge Bundesligas pidanud välismängija.

## Klubikarjäär
Pizarro profikarjäär algas 1996 kodumaa klubis Pesquero Deportivo, kus ta oli ühe hooaja. Ta mängis seal 42 mängu ja lõi 11 väravat.

Edasi liikus ta pealinna klubisse Lima Alianza, kus oli kaks hooaega ja lõi 44 mängus 22 väravat.

Seejärel huvitusid andekast mängijast Euroopa klubid ja ta liitus Saksamaa klubi Bremeni Werderiga, kus oli samuti kaks hooaega, lüües 56 mängus 29 väravat.

Edasi läks ta suurklubisse Müncheni Bayern, kus oli 6 hooaega, lüües 71 väravat 174 mängus.

Seejärel liitus ta Londoni Chelseaga, kus mängis 21 mängu ja lõi 2 väravat.

Siis läks Pizarro laenulepinguga Werderisse tagasi ja lõi 26 mängus 17 väravat. Pärast seda ostis Werder ta endale ja ta mängis seal veel 3 hooaega, lüües selle aja jooksul 77 mängus 43 väravat.

2012. aastal liitus Pizarro taas Müncheni Bayerniga. Pärast 2014–2015 hooaja lõppes ta leping Bayerniga ja ta liitus kolmandat korda Bremeni Werderiga.

2018. aasta oktoobris lõi ta kodumängus värava Leverkuseni Bayeri vastu, millega ta sai Bundesliga ajaloo teiseks 40-aastaseks mängijaks, kes on suutnud liigas värava lüüa.

Ta lõpetas sportlaskarjääri pärast hooaega 2019–20.

## Koondisekarjäär
Pizarro debüteeris Peruu jalgpallikoondises 1999. Kuid tema koondisekarjäär ei peegelda tema klubikarjääri, sest ta on enam kui kümne aasta jooksul koondises löönud kõigest 16 väravat ja neistki 9 sõprusmängudes.

Esimese värava Peruu koondises lõi Pizarro 17. veebruaril 1999 sõprusmängus Ecuadori jalgpallikoondise vastu. Kui ta skooris ka Colombia ja Venezuela vastu, arvati ta sama aasta Copa Americale Peruu meeskonda. Need võistlused toimusid Paraguays. Selle esimestes kohtumistes alistas Peruu 29. juunil külalisena võistlema kutsutud Jaapani jalgpallikoondise 3:2 ja 2. juulil 1:0 Boliivia jalgpallikoondise. Sellega oli edasipääs alagrupist tagatud, aga alagrupivõitjat otsustavas mängus, kus Peruule piisas viigist, kaotati 5. juulil Paraguay jalgpallikoondisele 0:1. 10. juulil toimus veerandfinaal turniiri teise külalise Mehhiko jalgpallikoondise vastu, mis lõppes 3:3, aga Peruu kaotas penaltiseeria ja langes välja.

2001. aasta Copa Americale Pizarrod ei võetud. Peruu langes välja veerandfinaalis.

2002. aasta MM-valikturniiril jäi Peruu 10 meeskonna seas 8. kohale. Pizarro lõi kaks väravat, sealjuures kodumängus Ecuadori vastu viis ta Peruu juba 2. minutil juhtima (lõpuks võitis Ecuador viimase minuti väravast).

2. aprillil 2003 alistas Peruu sõprusmängus kodus Tšiili jalgpallikoondise 3:0. See oli esimene kord, kui Pizarro lõi koondisemängus kaks väravat.

2004. aasta Copa America toimus Pizarro kodumaal Peruus. 6. juulil jäi Peruu avavoorus Boliivia vastu 57. minutil 0:2 taha, aga Pizarro realiseeris 67. minutil penalti ja vähendas vahet. Lõpuks sai Peruu kätte 2:2 viigi. 9. juulil alistas Peruu teises voorus 3:1 Venezuela jalgpallikoondise ja tagas edasipääsu. Alagrupivõitjat otsustavas mängus viigistas Peruu 12. juulil 2:2 Colombia jalgpallikoondisega ja pääses selle järel teisena veerandfinaali. Seal kaotas Peruu 17. juulil Argentina jalgpallikoondisele 0:1 ja langes välja.

2006. aasta MM-valikturniiril jäi Peruu 9. kohale. Pizarro lõi 1 värava. Peruu resultatiivseim oli Jefferson Farfán 7 väravaga.

2007. aasta Copa America toimus Venezuelas. 26. juunil alistas Peruu Uruguay jalgpallikoondise 3:0, aga kaotas 30. juunil korraldajamaale 0:2. 3. juulil toimus viimane alagrupimäng Boliivia vastu, kus Peruu jäi kaks korda taha ja mõlemal korral Pizarro viigistas. See oli teine ja seni viimane kord, kus Pizarro lõi koondisele mängus kaks väravat. Venezuela võitis alagrupi, Peruu oli hea väravate vahe tõttu teine. Kuid 8. juulil veerandfinaalis tuli taas vastu Argentina, kellele kaotati 0:4. Pizarro oli Peruu kõige resultatiivsem mängija sel turniiril.

Kuigi Pizarro oli Peruu koondise kapten, ei olnud fännid temaga rahul. Nad arvasid, et Peruus pühendab Pizarro liiga palju aega oma hobidele, näiteks hobuste võiduajamisele.

7. detsembril 2007 avastati, et mõned Peruu mängijad, sealhulgas Pizarro, olid enne 2010. aasta MM-valikmängu Ecuadori vastu smugeldanud koondise hotelliruumidesse naisi ja alkoholi. Neile määrati 18 kuu pikkune mängukeeld, mis algas üks päev enne seda kohtumist. Pizarro väitis, et on süütu, ja kaebas Peruu jalgpalliföderatsiooni kohtusse. 3. juulil 2008 asendas kohus Pizarro karistuse kolme kuu pikkuse võistluskeeluga (mis oli selleks ajaks juba kuhjaga kantud) ja 10 000 USA dollari suuruse rahatrahviga. Pizarro kaebas sellegi otsuse edasi. 17. aprillil 2009 tühistas Lausanne'is asuv Spordi Arbitraažikohus Pizarro rahalise karistuse tõendite puudumise tõttu. Pizarro oli sellega väga rahul ja arvas, et tema hea nimi on puhtaks pestud, kuid koondise peatreener Del Solar ei võtnud teda rohkem koondisse. MM-valikturniiril jäi Peruu viimasele, 10. kohale.

Alles 2011. aastal pääses Pizarro taas Peruu koondisse ja osales 2014. aasta MM-valikturniiril.

Pizarro kuulus Peruu koondisse 2015. aasta Copa Américal. Teises alagrupimängus 18. juunil lõi ta värava Colombiale.

## Isiklikku
Claudio Pizarro pikkus on 186 cm.

Tema noorem vend Diego on samuti mänginud Müncheni Bayernis, praegu mängib ta Peruu klubis Cusco Cienciano.

Claudio Pizarro abiellus oma kooliaegse kallima Karla Salcedoga. Neil on pojad Claudio ja Gianluca ning tütar Antonella.

Pizarrole kuulub võidusõiduhobune Crying Lightning.

## Saavutused
;Müncheni Bayern
*Bundesliga: 2002–03, 2004–05, 2005–06, 2012–13, 2013–14, 2014–15
*DFB-Pokal: 2002–03, 2004–05, 2005–06, 2012–13, 2013–14
*DFL-Supercup: 2012
*UEFA Meistrite Liiga: 2012–13
*Euroopa superkarikas: 2013
*Intercontinental Cup: 2001
*Klubide maailmameistrivõistlused: 2013
;Bremeni Werder
*DFB-Pokal: 2008–09

## Viited

## Välislingid